Rozhodnutie Komisie
zo 16. septembra 2002,
ktorým sa určujú opatrenia ohľadne porovnávacích pokusov a skúšok spoločenstva na osive a množiteľskom materiále určitých rastlín podľa smerníc Rady 66/401/EHS, 66/402/EHS, 68/193/EHS, 92/33/EHS, 2002/54/ES, 2002/55/ES, 2002/56/ES a 2002/57/ES
(oznámené pod číslom dokumentu C(2002) 3350)
(Text s významom pre EHP)
(2002/756/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 66/401/EHS zo 14. júna 1966 o uvádzaní na trh osiva kŕmnych plodín [1], naposledy zmenenú a doplnenú smernicou 2001/64/ES [2], najmä na jej článok 20 ods. 3,
so zreteľom na smernicu Rady 66/402/EHS zo 14. júna 1966 o uvádzaní na trh osiva obilnín [3], naposledy zmenenú a doplnenú smernicou 2001/64/ES, najmä na jej článok 20 ods. 3,
so zreteľom na smernicu Rady 68/193/EHS z 9. apríla 1968 o uvádzaní na trh materiálu na vegetatívne rozmnožovanie viniča [4], naposledy zmenenú a doplnenú smernicou 2002/11/ES [5], najmä na jej článok 16 ods. 3,
so zreteľom na smernicu Rady 92/33/EHS z 28.apríla 1992 o uvádzaní na trh organického množiteľského a sadivového materiálu okrem osiva [6], naposledy zmenenú a doplnenú rozhodnutím Komisie 2002/111/ES [7], najmä na jej článok 20 ods. 4,
so zreteľom na smernicu Rady 2002/54/ES z 13. júna 2002 o uvádzaní na trh osiva repy [8], najmä na jej článok 26 ods. 3,
so zreteľom na smernicu Rady 2002/55/ES z 13. júna 2002 o uvádzaní na trh zeleninových semien [9], najmä na jej článok 43 ods. 3,
so zreteľom na smernicu Rady 2002/56/ES z 13. júna 2002 o uvádzaní na trh sadivových zemiakov [10], najmä na jej článok 20 ods. 3,
so zreteľom na smernicu Rady 2002/57/ES z 13. júna 2002 o uvádzaní na trh osiva olejnín a priadnych rastlín [11], naposledy zmenenú a doplnenú smernicou 2002/68/ES [12], najmä na jej článok 23 ods. 3,
keďže:
(1) Smernicami 66/401/EHS, 66/402/EHS, 68/193/EHS, 92/33/EHS, 2002/54/ES, 2002/55/ES, 2002/56/ES a 2002/57/ES sa ustanovujú potrebné opatrenia, ktoré má Komisia prijať ohľadne porovnávacích pokusov a skúšok spoločenstva na osive a množiteľskom materiále.
(2) Prinajmenšom u určitých vybraných rastlín by sa mala zabezpečiť primeraná reprezentatívnosť vzoriek, ktoré sú zahrnuté do pokusov a skúšok,
(3) Členské štáty by sa mali zúčastňovať na porovnávacích pokusoch a skúškach spoločenstva, pokiaľ sa osivo dotknutých rastlín zvyčajne rozmnožuje, alebo uvádza na trh na ich území, aby sa zabezpečilo, že z nich bude možné vyvodiť správne uzávery.
(4) Opatrenia ohľadne pokusov a skúšok v súvislosti so sadivovými zemiakmi, sa okrem iného vzťahujú aj na určité škodlivé organizmy, ktoré spadajú pod pôsobnosť smernice Rady 2000/29/ES z 8. mája 2000 o ochranných opatreniach proti zavlečeniu do spoločenstva organizmov škodlivých pre rastliny a rastlinné produkty a proti ich rozšíreniu na území spoločenstva [13], naposledy zmenenej a doplnenej smernicou Komisie 2002/28/ES [14].
(5) Porovnávacie pokusy a skúšky spoločenstva by sa mali vykonávať od roku 2003 do roku 2004 na osive a množiteľskom materiále zozbieranom v roku 2002 a mal by sa presne určiť spôsob vykonávania takýchto pokusov a skúšok.
(6) V prípade porovnávacích pokusov a skúšok spoločenstva, ktoré trvajú viac ako jeden rok, časť takýchto pokusov a skúšok, ktoré nasledujú po prvom roku, by Komisia mala povoliť bez ďalšej konzultácie so Stálym výborom pre osivo a množiteľský materiál pre poľnohospodárstvo, záhradníctvo a lesné hospodárstvo, pokiaľ sú k dispozícii na tento účel vyčlenené rozpočtové prostriedky.
(7) Opatrenia, ktoré sa ustanovujú v tomto rozhodnutí, sú v súlade so stanoviskom Stáleho výboru pre osivo a množiteľský materiál pre poľnohospodárstvo, záhradníctvo a lesné hospodárstvo,
PRIJALA TOTO ROZHODNUTIE:
Článok 1
Porovnávacie pokusy a skúšky spoločenstva sa vykonávajú od roku 2003 do roku 2004 na osive a množiteľskom materiále rastlín, ktoré sa uvádzajú v prílohe.
Maximálna výška nákladov na pokusy a skúšky pre rok 2003 sa ustanovuje tak, ako sa uvádza v prílohe.
Presné údaje o spôsobe vykonávania pokusov a skúšok sa ustanovujú v prílohe.
Článok 2
Na porovnávacích pokusoch a skúškach sa zúčastňujú všetky členské štáty, pokiaľ sa osivo a množiteľský materiál, ktorý sa uvádza v prílohe, zvyčajne rozmnožuje a uvádza na trh na ich území.
Článok 3
V prípade vyhodnocovania sadivových zemiakov podľa smernice 2000/29/ES, každú vzorku, ktorá sa má predložiť na laboratórne skúšky, musí orgán, ktorý na zodpovednosť príslušných oddelení Komisie zabezpečuje vykonávanie pokusov a skúšok, označiť číselným kódom.
Ak sa potvrdí, že vzorky sú kontaminované niektorým z príslušných škodlivých organizmov, prijímajú sa opatrenia, ktoré sa vyžadujú v rámci fytosanitárneho režimu spoločenstva.
Takéto opatrenia sa nedotknú všeobecne platných podmienok, ktoré sa vzťahujú na skúmanie ročných správ o potvrdených výsledkoch a uzáveroch porovnávacích pokusov a skúšok spoločenstva.
Článok 4
S výhradou, že budú k dispozícii rozpočtové prostriedky, Komisia môže rozhodnúť, že v pokusoch a skúškach ustanovených v prílohe sa bude pokračovať aj v roku 2004.
Maximálna výška nákladov na pokusy alebo skúšky, ktoré pokračujú na tomto základe nesmú prekročiť hodnoty špecifikované v prílohe.
Článok 5
Toto rozhodnutie je adresované členským štátom.
V Bruseli 16. septembra 2002